Får bedriftskonto for bitcoin-handel etter nesten seks år kamp mot bankene

Det er Sparebanken Sogn og Fjordane som etter flere avslag nå har gått med på å la Sturle Sunde og hans selskap Bitmynt AS opprette bedriftskonto i banken for å drive med bitcoinveksling.

Sturle Sunde Vis mer byoutline Foto: Sindre Hopland

Publisert: Publisert: 24. mai 2019 14:14

I mars i år gikk Sunde til sak mot lokalbanken, men har nå fått gjennomslag for sine krav før saken kom opp for retten.

– Nå er jeg framme på startstreken. Jeg har søkt om plass i inkubatoren

til Aksello her i Florø, og regner med å skape flere nye arbeidsplasser i byen, seier Sunde i en pressemelding.

Årsaken til at banken har godkjent Sunde som bedriftskunde er at Finanstilsynet har registrert Bitmynt i konsesjonsregisteret og skal føre tilsyn med selskapet.

Ifølge Sunde var svaret fra Sparebanken Sogn og Fjordane at man gjorde en ny vurdering etter tommel opp fra Finanstilsynet, og fant dette godt nok til å tilby bitcoinveksleren konto i banken.

Les på E24+ Bloomberg-kommentar: Derfor bør du ignorere den siste oppturen for bitcoin

Tror saken mot Nordea er styrket

Den kjente bitcoin-veksleren har også en pågående sak mot Nordea som er anket til lagmannsretten og skal opp i desember.

– Saken mot Nordea er styrket etter at Finanstilsynet kom på banen og gjorde det klart at banker ikke bare kan avvise kunder på grunn av generell risiko, men må gjøre en individuell vurdering, sier advokat Amund Noss, som representerer Sunde i saken mot Nordea.

Det er på nåværende tidspunkt fem aktører som har blitt godkjent av Finanstilsynet.

Finanstilsynet skrev i en melding til E24 i februar at de selskapene som registreres ikke kan nektes bankkonto utelukkende med grunnlag i hvitvaskingsrisikoen kryptovaluta generelt utgjør.

Det har frem til nå vært lett for bankene å avfeie kryptokunder med hvitvaskingsrisiko som grunn. Dette var også årsaken til at Sunde tapte første runde i retten mot Nordea om å få opprette bankkonto.

Les også Kinesisk bitcoin-gigant rømmer Norge

Banker på bakbeina

Da Finanstilsynet ga Bitmynt og flere andre selskaper grønt lys tidligere i år, tok E24 en ringerunde til landets banker.

Både Danske Bank og Nordea var klare på at det ikke var aktuelt å håndtere verdier for selskaper som driver med kryptovalutahandel.

DNB satt døren på gløtt, og sa de vil vurdere hver enkelt kunde individuelt.

Men det ble lokalbanken Sparebanken Sogn og Fjordane som var først ute med å tilby tjenester til kryptokunder.

Her kan du lese mer om Bitcoin